- Amɔɔsi
- <
- 8
- >

8
Kuyie mbɛnkɛmɛ̀ Amɔɔsi kuhɔnku kùù ɑ̃ yɛtebɛ
1 Kɛ̀ ti Yiɛ̀ nKuyie nni mbɛnkɛ kuhɔnku kɛ̀ kù pìɛ́kɛ́ yɛtebɛ yɛ̀ɛ̀ bi. 2 Kɛ̀ kù m bekɛ kɛ dɔ̀: Amɔɔsi ɑ yɑ̀ bɑ? Kɛ̀ n dɔ̀: N yɑ̀ kuhɔnku nɛ̀ yɛtebɛ yɛ̀ɛ̀ bi. Kɛ̀ kù n nɑ́kɛ́ kɛ dɔ̀:
N nìtìbɛ̀ Isidɑyɛɛribɛ bimu,
bɛ̀ deèmù mɔ̀nnì diì tùɔ̀kɛ,
n tɛ̃́nkɛ í yóó bɛ̀ cĩ̀ɛ̃́.
3 Dɛ yiè iyiɛ nyìì dìè ntɛkpɑ̀ɑ̀tìcĩ́ɛ̃̀tɛ̀ miɛkɛ
ì bo nɑɑ́ nyɛkúdɑbùò,
kɛ̀ bɛcíríbɛ̀ɛ sṹṹ nkɛ́ncóú cóú tipíìtì timɔu,
tinɑ́ɑǹtì í yó mbo dɛ yiè.
Mí ndi Yiɛ̀ nKuyie mmíì bɛ́i.
Kuyie nkpɑ̀nnɛ̀mɛ̀ bɛ̀ɛ̀ cií mbɛtɔbɛ̀ kɛ yo mbɛ kpɛrɛ
4 Kɛ̀ ti Yiɛ̀ nKuyie mbɛ́i nkɛ dɔ̀:
Díndi bɛ̀ɛ̀ fɛ̃́ũnko bɛcĩ̀rìbɛ̀
kɛ dɔ́ kɛ́deè bɛsénnìbɛ̀,
kéntɛ́nɛ̀ kɛ́keè.
5 Díndi bɛ̀ɛ̀ ɔ̃ nnɑ́ɑ́ nkɛ tú,
otɑ̃̀nkù pɑ̀nwè kó dibɑnnii mɔ́nnɛ́ kɛ́pɛ̃ɛ̃tɛ́
kɛ̀ tì fítɛ́ ti diitì,
tɛom̀pùtɛ̀ɛ mɔ́nnɛ́ kɛ́pɛ̃ɛ̃tɛ́
kɛ̀ ti óótɛ́ ti buɔ kɛ́cṹũnní tidiitì,
kɛ́yɑɑtɛ sibièpeé, kɛ́yíɛ́ idíítí,
kɛ́yɑɑtɛ cìdóò kó kucɛ̃́ɛ̃́kù.
6 Kɛ do mbɛcĩ̀rìbɛ̀,
kɛ fiiti bɛsénnìbɛ̀ tinɛùtì mɛhɑ̃nnímɛ̀ mɛ̀mɑ́ɑ̀ kó dibɑ̀nnì kpɛ́í,
kɛ fiitinɛ̀ tiyofùtì bɛnìtìbɛ̀.
7 Mɛm̀mɛ kɛ̀ ti Yiɛ̀ nKuyie mbɛ́i nkɛ́pɑrìkɛ̀ kɛ dɔ̀:
Mí ndi Yiɛ̀ nKuyie m bɛ́immu kɛ tú:
Nɛ̀ Isidɑyɛɛribɛ kó tɛfentɛ̀ kpɛ́í
n yí yóó yɛ̃̀ mbɛ dɔɔ̀rìmɛ̀ mɑmɛ̀.
8 Nɛ̀ dɛ kpɛ́í kɛtenkɛ̀ bo ɑɑ́,
bɛ̀ɛ̀ bo kɛ miɛkɛ kɛ̀ bɛ̀ɛ kɔmmú yɛkúdɑbùò,
kɛtenkɛ̀ bo ítɛ́ní kɛ́doroo mɛniɛ
nhɔ̃ɔ̃ tɑ Esibiti kó kukó nNiiri kɛ́ yĩ́mɛ̀.
9 Dɛ kó diyiè,
diyiè bo tɑ kuyie ncuokɛ̀
dɛ̀ bo nɑɑ́ nkɛyènkɛ̀ kuyie ncuokɛ̀.
Mí ndi Yiɛ̀ nKuyie mmíì bɛ́i.
10 Di bɑɑ mbo nɑɑ́ nyɛkúdɑbùò,
nkɛ̀ di yiɛ nnɑɑ́ nyisɑ́útìi,
bɛnìtìbɛ̀ bɛmɔu bo dɑ́ɑ́tí tifɔ̀ɔ̀tɔ̃̀ntì
kɛ́kuó mɛyùbii,
kutenkù kumɔu bɛnìtìbɛ̀ bo nkuɔ̀,
wèè mɔ̀kɛ dɛbirɛ dɛmɑ́ɑ̀ dɛ̀ ɔ̃ɔ̃ kú kòò nkuɔ̀mmɛ̀.
Dɛ kó dihɛì borimɛ bo tiikɛ mɛdɔ̀mmɛ̀ kɔ̃mɛ.
Kuyie nnɑ́ɑǹtì kó dikònnì nɛ̀ ti kó sinɛ́yɛ̃ĩ yóó pĩ́mmɛ̀ bɛnìtìbɛ̀
11 Kɛ̀ ti Yiɛ̀ nKuyie mbɛ́i nkɛ dɔ̀:
Dɛ yiè kpɑɑnímu
kɛ̀ m bo duɔ́ nkɛ̀ dikònnì nɛ̀ sinɛ́yɛ̃ĩ kɛ̀ dɛ̀ɛ tɑnní.
Dɛ̀ í tú dikònnì dìì ɔ̃ɔ̃ dɑ pĩ́ nkɑ̀ɑ di muciɛ̀
nɛ̀ sinɛ́yɛ̃ĩ sìì ɔ̃ɔ̃ dɑ pĩ́ nkɑ̀ɑ yɑ̃̀ mɛniɛ.
N nɑ́ɑǹtì kó dikònnì ndi nɛ̀ ti kó sinɛ́yɛ̃ĩ.
12 Bɛnìtìbɛ̀ bo nhɑ̀rì tipíìtì timɔu,
kubɑkù yoú nɛ̀ kucɑ̃̀nku,
diyiè yìɛ̀ kɛ̀ɛ̀ bíɛ́kɛ̀ nɛ̀ dì tɑɑ̀ kɛ̀ɛ̀ bíɛ́kɛ̀,
kɛ wɑnti kɛ bo keè n nɑ́ɑǹtì bɛ̀ mɛ mbɑ́ɑ́ tì pɛ̀tɛ́.
13 Dɛ yiè bɛsɑpùnsɑ́ɑ́tìbɛ̀ nɛ̀ bɛdɑpùnsɑ́ɑ́tìbɛ̀
bɛ̀ bo mɔ́tɛ́nɛ̀ sinɛ́yɛ̃ĩ.
14 Bɛ̀ɛ̀ kó dimɑ̀ɑ̀ pɑ̀rìkunɛ̀
tɛbɔɔtenkɑɑnìtɛ̀ tɛ̀ɛ̀ bo Sɑmmɑrii
nɛ̀ Dɑnni kɔbɛ kó dibɔɔ̀ nɛ̀ Bɛɛrisebɑɑ kó ditɔ̀nnì,
bɛ̀ bo do bɑ́ bɛ̀ tɛ̃́nkɛ bɑ́ɑ́ ítɛ́ bìtì!

- Amɔɔsi
- <
- 8
- >

© 2001 SIM