- Esɑii
- <
- 53
- >

53
1 N Yiɛ̀ nKuyie, we nyie nhɑ nɑ́ɑǹtì ti nɑ́ɑ́ ntì?
We mbɑntɛ́ ɑ wɛ̃rímú ɑ bɛnkɛ mù?
2 Ò yɛ̀nní ditepɑ̀nnì kɔ̃mɛ mmɛ ti Yiɛ̀ nKuyie nyììkɛ̀,
ditepɑ̀nnì ɔ̃ɔ̃ yɛ̀mɛ̀ kɛtenkperíkɛ̀.
O dòmmɛ̀ do í cɑ̃́ɑ̃́ nkɛ miɛti
kɛ do nhɑ ò yɑ̀ kɛ́nwúó
o kɔ̃̀ntì do í cɑ̃́ɑ̃́nnɛ̀ bɛtɔbɛ̀ kpɛti.
3 Ò do tú bɛ̀ senkɛ̀rì wè nwe kóò yetɛ,
kòo fɛ̃́ṹtɛ́ kɛ́mɑntɛ́nɛ̀ kuyonku,
kɛ́dontɛnɛ̀ onìtì bɛ̀ ɔ̃ɔ̃ yɑ̀ wè kɛ́kɑ̃ɑ̃́ nkɛyììkɛ̀.
Ti do ò sènkɛ̀rìmu kɛ í ndɑkɛ o kpɛti.
4 Ò nɛ́ do tɔ tíì kó mɛfɛ̃́ṹtímɛ̀,
ò do cɔutɛ́ tíì kó tikɔ̃ǹyonkuti,
kɛ̀ tínti yɛ̀mmɛ̀ nɛ́ ndò Kuyie nkuù ò potɛ́,
koò potɛ́ kɛ̀ bo ò dií nyifɛi.
5 Kɛ yɛ̃́ bɑ! Kɛ̀ ti kó mɛyɛi mmɛɛ̀ te kɛ̀ bɛ̀ ò kɔ̀ùtɛ,
ti kó mɛcɑɑ̀rìmɛ̀ kó tiyɛ̃ĩti nti ò tɔmɛ̀ kɛ̀ tì ò yɔ̃̀ntɛ,
weè cɔutɛ́ tiyɛ̃ĩti kɛ̀ ti pɛ̀tɛ́ diwɛ̀ì,
bɛ̀ we nkɔ̀ùtɛ kɛ̀ ti miɛtɛ́.
6 Ti do ɑ̃́ɑ̃ntɛmu timɔu tipìètì kɔ̃mɛ,
bɑ́ wè kòo tũ nhò dɔ́ kùù cɛ,
kɛ̀ ti Yiɛ̀ nKuyie nhò tou timɔu kó mɛyɛi.
7 Kɛ̀ bɛ̀ɛ ò fɛ̃́ũ nkòo yie nkɛ́kɛ̃́kùnnɛ omɑ́ɑ̀,
bɑ́ ò í ɑ̀ɑtɛ o nùù,
ò do dònnɛ̀ fɛpìèfɛ̀ bɛ̀ kɔ̀rinɛ̀ fɛ̀ nfɛ mukɔ̀ù,
bɛ̀ kɛ̃ĩ fɛ̀ɛ̀ cìtì,
kɛ ncĩ́ɛ̃́kɛ́ ò í ɑ̀ɑtɛ o nùù.
8 Bɛ̀ ò pĩ̀ḿmu kóò bekɛ́nɛ̀ kóò kùɔ,
o kó kutɔ̃nkù kɔbɛ òmɔù í ndɑkɛ o kpɛti,
òmɔù í mbékú mùù te kɛ̀ bɛ̀ ò dɛ̀itɛ kutenkù.
O botí kɔbɛ kó mɛyɛi nkó tiyɛ̃ĩti nti bɛ̀ ò puotímɛ̀.
9 Koò wɛ̃nnɛ́nɛ̀ bɛnitikɔ̀ùbɛ̀ kɛ kũnnɛ́,
kòo fɔ̃ti wɛ̃nnɛ̀ tikpɑ̀tì yɛmbɛ̀,
bɑ́ ò í mɛ ncɑ̀ɑ̀rɛ̀mɛ̀ mùmɑmù,
ò mɛ nyí nɑ̀kɛ́ tìmɑtì tìì tu siyɑ́ɑ̀bìsí.
10 Ti Yiɛ̀ nKuyie nkuù do ò tɑ̃ɑ̃tɛ́ kɛ bo ò tou mmɛfɛ̃́ṹtímɛ̀,
kòò duɔ́ nho fòmmu kɛ̀ bɛ̀ ò kùɔ,
kòò ũtɛ́ bɛnìtìbɛ̀ yɛi,
ò yóó mɔɔtɛmu o yɑɑ̀bí kòo fòmmu sɔɔtɛ́ kɛ́mɔntɛ,
nɛ̀ weè borɛ̀ ndɛ Kuyie nyóó dɔɔ̀mɛ̀ kù dɔ́mɛ̀.
11 O fɛ̃́ṹtímɛ̀ kó difɔ̃nkúò bɛnìtìbɛ̀ bo ò yĩ̀ɛ̃́tɛ́ kɛ̀ dɛ̀ɛ ò duɔ́
ndiwɛ̀ì kɛ̀ mɛborimɛɛ ò nɑrikɛ,
Kuyie nkóo tɔ̃ntì sɑ̀ɑ̀wè bo nte kɛ̀ kùu wéntɛ́ bɛnìtìbɛ̀ bɛ̀ɛ̀ wetí,
weè yóó tɔ bɛ yɛi.
12 Dɛɛ̀ kpɛ́í nte kɛ̀ kù yóó ò wɛ̃nnɛ́nɛ̀ bɛdiɛbɛ̀
nɛ̀ bɛkperíbɛ̀ bɛ̀ bo wɛ̃nnɛ́ kɛ́totí bɛ ɛí dɛ̀.
Kɛ yɛ̃́ ò duɔ́mmɛ̀ o mɑ́ɑ̀ kɛ̀ bɛ̀ ò kùɔ,
koò wɛ̃nnɛ́nɛ̀ bɛnitiyɛibɛ.
Bɑ́ nɛ̀ ò mɛ ntɔmɛ̀ kusṹkù kó mɛyɛi
nkɛ dɛɛtɛ́ bɛnitikɔ̀ùbɛ̀.

- Esɑii
- <
- 53
- >

© 2001 SIM