- Sedemii
- <
- 2
- >

2
Isidɑyɛɛribɛ tɛ̃́nkɛ í dɔ́mɛ̀ Kuyie mbɛ̀ do kù dɔ́ mɛ̀ɛ̀ botí
1 Kɛ̀ ti Yiɛ̀ nKuyie nni mbɛ́innɛ̀ kɛ dɔ̀: 2 Kɔtɛ Sedisɑdɛmmu kɔbɛ borɛ̀ kɛ́pĩɛ̃kɛ́ kɛ̀ bɛ̀ɛ keè. Mí ndi Yiɛ̀ nKuyie m míì tu:
N kpɑɑ́ kɛ yɛ̃́mu di do n tɑunnɛ̀mɛ̀
di bíkɛ́mbɛ́ntì mɔ̀nnì.
N do di puokɛ bɑ̀mbɑ̀,
kɛ̀ di nni ndɔ́mɛ̀,
kɛ̀ nní nnimɛ̀ dikpɑ́ɑ̀ tɛdɔntɛ̀ miɛkɛ kɛ di ntũ̀.
3 Isidɑyɛɛribɛ di do cɑ̃́ɑ̃́mmu kɛ tú n kɔbɛ,
kɛ̀ n di te nh ɔ̃ ntemɛ̀ bɑ́ tìì diitì di ɔ̃ɔ̃ dɛitɛ tì mɛketimɛ̀,
kɛ̀ tì tu n kpɛti,
òmɔù do ɔ̃ nkòò di kɑ̀ɑ́kɛ́ wèe tuɔti icɛ nyi,
kɛ̀ mɛyɛi nhò do.
Mí ndi Yiɛ̀ nKuyie mmíì bɛ́i.
4 Díndi Sɑkɔbu yɑɑ̀bí keènɛ̀ n tú mù,
Isidɑyɛɛribɛ kó iwuɔ nkémmúnɛ̀ n yɛ̃ mmù.
5 M bɛ́immu kɛ tú:
n do cɑ̀ɑ̀rɛ̀ bɑ di yɛmbɛ̀
kɛ̀ dɛɛ̀ nte kɛ̀ bɛ̀ n yóu kɛ tũ̀nnɛ dɛtetìrɛ̀ kpɛrɛ?
Kɛ nɑɑ́ bɛmɔ́mmɔmbɛ dɛtetìrɛ̀.
6 Bɑ́ bɛ̀ í békú bɛmɑ́ɑ̀
mí mbɛ Yiɛ̀ nKuyie nkùu bɛ̀ dènnɛní Esibiti m borɛ̀.
Mí nwèè do bɛ̀ bonɛ̀ dikpɑ́ɑ̀ tɛdɔntɛ̀ miɛkɛ yɛfɔ̃̀tɛ̀ borɛ̀.
Tɛdɔnkpetɛ̀ mufòmmu í borɛ̀.
Òmɔù í borɛ̀, onìtì í pɛ̃nkù dɛ̀.
7 Míì di kɔ̀tɛnɛ̀ní kɛ di kɑ̀nnɛ kɛtennɑtikɛ̀,
kɛ̀ di bo nyo ntidisɑ̀ɑ̀tì,
kɛ̀ di nɛ́ tɑ nh ɛì kɛ dì sĩ̀nkùnnɛ,
kɛ dì cɑ̀kɛ, kɛ̀ dì nɑɑ́ nyisɔkɛ.
8 Bɑ́ ikuɔ́ nìùbɛ̀ í békú bɛmɑ́ɑ̀
mí mbɛ Yiɛ̀ nKuyie mborɛ̀.
Ikuɔ́ yɛmbɛ̀ tɛ̃́nkɛ í n yɛ̃́.
Bɛ̀ɛ̀ tu bɛnìùbɛ̀ bɛ̀ tɛ̃́nkɛ í yie n kpɛti,
kɛ̀ bɛ̀ɛ̀ do nɑ́ɑ́ m pɑ̃ɑ̃nɑ́ɑǹtì
kɛ̀ bɛ̀ nɑ̀ɑ́nnɛ̀ dibɔɔ̀ Bɑɑdi kó muwɛ̃rímú,
kɛ tũ̀nnɛ dɛtetìrɛ̀ kpɛrɛ.
9 Dɛɛ̀ te kɛ̀ n di bekùnɛ̀
kɛ yó ndi bekùnɛ̀ díndi nɛ̀ di yɑɑ̀bí.
Mí ndi Yiɛ̀ nKuyie mmíì bɛ́i.
10 Kɔtɛnɛ̀ Kitimmu ɛkɛ̀ yɛ̀ɛ̀ sokɛ́ mɛniɛ mmiɛkɛ kɛ́yɑ̀.
Tɔ̃nnɛ̀ bɛnìtìbɛ̀ kɛ̀ bɛ̀ɛ kɔtɛ Kedɑɑ ɛì,
kɛ̀ nsɑ̀ kɛ̀ bɛ̀ dɔ̀ɔ̀ri di mɛ̀ ndɔ̀ɔ̀rimɛ̀.
11 Kubotí mɑkù kɔbɛ ceeri ku bɔkɛ̀ miɛ m̀botɑ́ɑ̀?
Bɑ́ nɛ̀ yɛ̀ í mɛ ntúmɛ̀ Kuyie nnɑɑ̀?
Díndi n kó bɛnìtìbɛ̀ kɛ̀ díndi nɛ́ n tùótɛ́
mí nwèè do te kɛ̀ bɛ̀ di sɑ̃ntí,
kɛ cèètɛnɛ̀ dɛtetìrɛ̀ kpɛrɛ!
12 Díndi kɛĩ́nkɛ̀ kɔbɛ dɛ̀ dò nkɛ́ dí dimu
kɛ dí pĩ́ nyisíɛ́.
Mí ndi Yiɛ̀ nKuyie míì bɛ́i.
13 N nìtìbɛ̀ n cɑ̀ɑ̀rɛ̀mu kɛ̀ dɛ̀ dɛu,
bɛ̀ n dootóomu mí mbɛ Yiɛ̀ nKuyie,
mí mmɛnɛ́sɑ̀ɑ̀mɛ̀ kó dinɛ́bòrì
kɛ kɔ̀tɛ kɛ keú yɛfɔ̃̀tɛ̀,
yɛfɔ̃tìkperɛ̀ bɑ́ mɛniɛ nyí bo.
Isidɑyɛɛribɛ bo bɑntɛ́mɛ̀ kɛ dò ndɛ̀ yóù ɑ bo dootóomɛ̀ Kuyie
14 Isidɑyɛɛribɛ di tú tidɑɑtɑ̀ɑ?
Yɑ́ɑ̀ di tú kudɑɑkù kó ibí nyi?
Dɛ̀ nɛ́ dòmmɛ̀ kɛ̀ bɛ̀ di pɔǹtì kɛ ɛiti di kpɛrɛ?
15 Bɛ̀ kontí yɛcìrícírɛ̀ tɛ̃mɛ̀ mmɛ,
kɛ pɛ́ú mɛtɑmmɛ̀,
kɛ̀ pɔ̀ntɛ dihɛì dimɔu kɛ̀ dì dɔúnko,
kɛ nɑɑ́ ntidobontì bɑ́ òmɔù tɛ̃́nkɛ í dì bo.
16 Bɑ́ nɛ̀ Esibiti kó yɛhɛkɛ̀ Nɔfu nɛ̀ Tɑpɑnɛsi kɔbɛ,
kɛ̀ bɛ̀ kuó di yùtì.
17 Isidɑyɛɛribɛ di kó mɛyetímɛ̀ mɛɛ̀ te
kɛ̀ dɛ̀ di tùɔ̀kɛní,
di dootóo mí ndi Yiɛ̀ nKuyie nku,
kù do di ní dìì mɔ̀nnì kucɛ sɑ̀ɑ̀kù miɛkɛ.
18 Di nɛ́ dɔɔri bɑ miɛ
di mɛ̀ ntũmmɛ̀ Esibiti kó kucɛ
kɛ bo yɑ̃̀ kukó nNiidi kó mɛniɛ
di dɔ́ɔ̀rì Asiidi kó kucɛ
di bo kɔtɛmɛ̀ mmɛ kɛ́yɑ̃̀ kukó ndiɛkù Efɑdɑti kó mɛniɛ, ndɛ bo di teennɛ̀ bɑ?
19 Di dɔnniti tiì yóó di tié,
di bùtínnɛ́mɛ̀ Kuyie dɛ kó tiyɛ̃ĩti nti di yɑumɛ̀,
kɛ̀ dɛ̀ bo yie nkɛ̀ di bɑntɛ́ di bo yóumɛ̀
mí ndi Yiɛ̀ nKuyie nwèè di te,
kɛ í nní ndé, dɛ̀ n yóù mɛ̀ɛ̀ botí kɛ n tii.
Mí ndi Yiɛ̀ nKuyie Mpɑkɛdɑɑ míì bɛ́i.
Kuyie ndònnɛnɛ̀mɛ̀ Isidɑyɛɛribɛ onitipòkù wèè dɔuti dɔutinɛ̀ bɛnitidɑɑbɛ̀
20 Kɛ̀ ti Yiɛ̀ nKuyie mbɛ́i nkɛ dɔ̀:
Nɛ̀ dimɔ̀nnì ndi di í yiemmɛ̀ n kpɛti,
kɛ n yɑ̀tɛnɛ̀ kɛ nɑ́ɑ́ nkɛ tú: Ti dɔ́ kɛ́nte timɑ́ɑ̀.
Kɛ nɛ́ kɔrì sitɑ̃ɑ̃́ simɔu ĩ́nkɛ̀
onitipòkù wèè dɔuti dɔutinɛ̀ bɛnitidɑɑbɛ̀ o kɔ̃mɛ,
kɛ kɔ̃nkù dɛtediɛrɛ̀ dɛmɔu yɔ.
21 M mɛ ndo di fìí
nkɛ̀ di ndònnɛ̀ fínyĩ̀ tie nsɑ̀ɑ̀mù mmu.
Mutie mùù mɛ̀nkɛ wenni.
Dɛ̀ nɛ́ yĩmɛ kɛ̀ di cèetɛ kɛ nɑɑ́ mmutie dikpɑ́ɑ̀ kɔ̃mu musĩ̀mmù?
22 Bɑ́ kɛ̀ di ɔ̀ú dimɑ́ɑ̀ nɛ̀ yɛfɔ̀dúɔ̀
bɑ́ kɛ̀ di ɔ̀únɛ̀ ciɛkúrɛ̀ di yɛi
mɛ̀ bɑɑ yó nkpɑɑ́ bomu kɛ̀ m mɛ̀ wùó.
Mí ndi Yiɛ̀ nKuyie mmíì bɛ́i.
23 Di bo yĩ́mɛ kɛ dɔ̀ di í sɑ̃ũ ndimɑ́ɑ̀?
Di í tũ̀nnɛ yɛbɔkɛ̀ Bɑɑdibɑɑ?
Wéntɛ́nɛ̀ di do kérí sìì nɑɑ̀cɛ̀i dikpɑ́ɑ̀ dibiri miɛkɛ,
kɛ̀ nsɑ̀ kɛ̀ di bo bɑntɛ́ di dɔɔri dɛ̀.
Bɑ́ yòyó kó dɛbirɛ bɑ́ nkɔɔrí mɛmmɛ sinɑɑ̀cɛ̀i.
24 Di dònnɛ̀ disɑ̃mmɑrínnɑnnì kó disɛrì ndi,
dìì mɑntɛ́nɛ̀ dikpɑ́ɑ̀ kó mucèmmu,
kɛ̀ di kɔ̃̀ntì ìtɛ́ kɛ̀ di wɑnti yɛdɑɑyɛ̀.
Kɛ fĩmmú dì í dò nhòmɔù bo nɑ kɛ́ dì còńnɛ́,
yɛdɑɑyɛ̀ yɛ̀ɛ̀ dì wɑnti yɛ̀ bɑ́ɑ́ bennɛ́ kɛ́ɔu,
kɛ̀ di kɔ̃̀ntì yɑ̀ùtɛ̀ yɛ̀ yóó dì yɑ̀mu.
25 Isidɑyɛɛribɛ kɛ̀ di cokù mɛcɑ̃ɑ̃
ndi nɑɑ̀cɛ̀i bo fɑ̃́ṹtɛ́ kɛ̀ di níí kpeí.
Kɛ̀ di nɛ́ mɛ̀ ntúmɛ̀ di kpɛti í bomu,
kɛ̀ díndi dɔ́ yɛbɔkɛ̀ nyɛ kɛ yó nyɛ ntũ̀.
26 Bɛ̀ ɔ̃ɔ̃ pĩ́ nhoyúókù kɛ̀ ifɛi ò kùɔ mɛ̀ɛ̀ botí,
ifɛi yóó mɛ ndi pĩ́ ndíndi Isidɑyɛɛribɛ
nɛ̀ di kó bɛkpɑ̀ɑ̀tìbɛ̀ nɛ̀ di kpɑ̀ɑ̀tìtũ̀mbɛ̀,
nɛ̀ ikuɔ́ nìùbɛ̀ nɛ̀ bɛ̀ɛ̀ nɑ̀ɑ́ mí nKuyie m pɑ̃ɑ̃nɑ́ɑǹtì.
27 Díndi bɛ̀ɛ̀ ɔ̃ nwúó ntɛbɔɔtenkɑɑnìtɛ̀ kɛ tú
tɛɛ̀ tu di cicɛ,
kɛ́nwúó ndibɔɔtɑ̃́rì kɛ tú
diì di te.
Di bo ntũ̀ mmɛ̀ mí ndi Yiɛ̀ nKuyie
nkɛ̀ di m bùtínnɛ́ pɑ́í pɑ́í.
Kɛ̀ dɛ̀ di di dìì mɔ̀nnì di nɛ́ nní nyu
kɛ tú n di dɛɛtɛ́.
28 Dɛ kó yɛbɔkɛ̀ borɛ di dɔ̀ɔ̀ yɛ̀?
Yɛ̀ɛ kɔtɛní kɛ̀ nsɑ̀ kɛ̀ yɛ̀ bo nɑ
kɛ́ dí dɛɛtɛ́ mɛyɛi ndi do dìì mɔ̀nnì.
Díndi Sudɑɑ kɔbɛ di bɔkɛ̀ sũmu
kɛ mɑ̀nnɛ̀ di ɛkɛ̀ mɑ̀mɛ̀.
29 Dɛ̀ dòmmɛ̀ kɛ̀ di dɔ́ ti mɔɔtɛ tinɑ́ɑǹtì
mí nnɛ̀ díndi?
Dimɔu di m bùtínnɛ́mu,
mí ndi Yiɛ̀ nKuyie míì bɛ́i.
30 Kɛ̀ n di puotí kɛ di puotí dɛtetìrɛ̀,
dɛ kó tiyɛ̃ĩti í di duɔ́ nyitié mmɑì,
kɛ̀ di nɛ́ pètìnkɛ kùɔ bɛ̀ɛ̀ nɑ̀ɑ́ m pɑ̃ɑ̃nɑ́ɑǹtì,
yɛkpɑmɑɑ̀ nkɔ̃mɛ.
31 Díndi di mmɔ̀nnì kɔbɛ kéntɛ́nɛ̀ mɛsɑ̀ɑ̀,
mí ndi Yiɛ̀ nKuyie n nɑ́ɑ́ ntì.
Díndi Isidɑyɛɛribɛ n nɑɑ́ ndi kpɛ́í tɛdɔntɛ̀ kó dikpɑ́ɑ̀ ndi
kɛ duò tikɔ̃m̀bùɔ̀tɑ̀ɑ̀?
Yɑ́ɑ̀ n nɑɑ́ ndi kpɛ́í dihɛì dibiìnnì kpɛri ndi?
Dɛ̀ nɛ́ dòmmɛ díndi n nìtìbɛ̀
kɛ̀ di tú di yó nceǹtì
di dɔ́mɛ̀ mmɛ di í wɛ̃tiní m borɛ̀.
32 Osɑpɑ̀ɑ̀ nhɔ̃ɔ̃ yɛ̃̀ nhosɑ̃tɑ̀ɑ̀?
Osɑpɑ̀ɑ̀ nwèè bo kɛ yenkú ò bo yɛ̃̀ nho yɑ̀ɑ̀tɑ̀ɑ̀?
N nìtìbɛ̀ biɛ mɛ nni nyɛ̃̀mmu bɑ́
dɛ̀ í tɔ́kɛ́ dɛ kó yɛwe í dò nkɛ́kɑɑ nkɛ́deè.
33 Onitipòkù wèè nɔ nkɛ wɑɑ̀ mbɛnitidɑɑbɛ̀
ò dòmmɛ̀ di kpɛrɛ mɛ ndò
nkɛ yɛ̃́ di yɛ̃́mɛ̀ di ɔ̃mmɛ̀ kɛ wɑɑ̀ nyɛbɔkɛ̀.
Nɛ̀ dɛ kó mɛdɔɔ̀rìmɛ̀ yɛimɛ miɛkɛ
kɛ bo nɑ kɛ́tuo nyitié mbɛnitipòbɛ̀ bɛ̀ɛ̀ dɔuti dɔutinɛ̀ bɛnitidɑɑbɛ̀.
34 Bɛsénnìbɛ̀ bɛ̀ɛ̀ í cɑ̀ɑ̀rɛ̀ mùmɑmù
kɛ̀ di bɛ̀ kùɔ
bɛ yĩ̀ĩ̀ nkpɑɑ́ kɛ dɑrimu di yɑɑ̀bòrɛ̀ mɑ̀nkɛ.
Di mɛ nyí bɛ̀ pĩ nkɛ̀ bɛ̀ dɔ̀ɔ̀ri mɛyɛi.
35 Nɛ̀ mɛmmɛ kɛ̀ di yɛ̀mmɛ̀ dò ndi wenni
kɛ̀ di tú Kuyie mmiɛkɛ í yó nsɔkɛ́ kɛ di pɛ́ì.
Di nɑ́ɑ́ mɛ̀ɛ̀ kpɛ́í nkɛ tú di í cɑ̀ɑ̀rɛ̀ dɛɛ̀ te
kɛ̀ kù yóó di bekɛ́nɛ̀.
36 Dɛ̀ yĩ́mɛ kɛ̀ di cɑ̃ɑ̃ icɛ mucɑ̃́ntímù,
di di ìì fɛi Asidii di yóó i ndi Esibiti.
37 Di yó nkɛ wɛ̃tiní kɛ ceú di yɔ nyɛ,
kɛ yɛ̃́ di Yiɛ̀ nKuyie ndootóomɛ̀mu,
di do ĩkú bɛ̀ɛ̀ ĩ́nkɛ̀
dɛɛ̀ te kɛ̀ di í yóó pɛ́tɛ́ mɛteèmmɛ̀ mɑmɛ̀.

- Sedemii
- <
- 2
- >

© 2001 SIM